Madis Arro

Madis Arro (sündinud 30. detsembril 1986) on eesti laulja, meelelahutussaate "Su nägu kõlab varsti tuttavalt" (2019) võitja. Arro on õppinud lastemuusikakoolis laulmist ja klaverit ning laulustuudios Minimuusikal Piret Puusta juhendamisel laulmist. Ta on esinenud Tallinna Poistekoori solistina nii kontsertidel kui ka helikandjatel. Aastatel 2002–2004 võitis ta Kiili rahvamaja korraldatud lauluvõistluse "Päikeseratas", seejärel sai esikoha oma vanuseastmes rahvusvahelisel laste ja noorte võistlusel "Tähtede laul" ning Saksamaal toimunud lauluvõistlusel "Berliner Perle". Ta on osalenud telesaadetes "Laulukarussell 2004", "Kaks takti ette" (2007), "Eesti talent" (2010), kus jõudis finaali, ja "Su nägu kõlab varsti tuttavalt" (2019), mille ta võitis. Arro on suure hääleulatusega poplaulja – ta on võimeline ilma falsetita välja laulma kolmanda oktavi la –, kes suudab osavalt imiteerida paljusid kuulsaid lauljaid. Ta on teeninud elatist turundajana ja töötab tänini kutselise lauljana ansamblis Reminders, mis teeb 1980. aastate muusikat. Ta on esinenud ka ansambli Vanemõde solistina. Tema lemmiklauljad on José Carreras ja Elaine Paige, kelle dueti partiisid Andrew Lloyd Webberi laulust "Memory" esitas ta telesaate "Su nägu kõlab varsti tuttavalt" finaalnumbris. Sama trikk osutus menukaks ka "Eesti talendi" finaalis, kus ta esitas "Ooperifantoomi" nimiduetis kordamööda nais- ja meeslaulja partiid. Madis Arro on silma paistnud Gunnar Grapsi repertuaari kuulunud laulude esitajana. Sügavam huvi Grapsi tehtud muusika ja väljendusvahendite vastu tekkis tal 2008. aastal, kui tema kätte sattus laulu "Lady Blues" salvestis. Juba tema esimeste Grapsi-esituste põhjal leiti, et ta tabab Grapsi tämbrit vaat et mahlakamalt kui Graps ise. Õige pea kutsuti ta ansambli Magnetic Band (koosseisus Jaak Ahelik, Nevil Blumberg, Mait Paldra ja Runno Tamra) solistiks, nad on esinenud näiteks 2012. aastal Haapsalu bluusifestivalil Augustibluus ning 2013. aastal Gunnar Grapsi mälestusürituste eriprojektis Tallinnas ja öölaulupeol "Järjepidevus" Tartus, 2014. aasta popkooripeol jne. Sarnase tämbri pärast ja Grapsi lugude meisterliku esituse eest on Arrot nimetatud Gunnar Grapsi mantlipärijaks. 2018. aastal osales ta "Eesti Vabariik 100" kultuuriprogrammi raames Eesti Muusika Kuulsuste Koja heategevuskontserdil 29 Eesti solisti seas, kes esindasid nelja lauljate põlvkonda ning andsid oma panuse teatri- ja muusikamuuseumi näituse "Vabaduse kõla! Eesti levimuusika lugu" korraldamisse. Madis Arro interpreteeris sealgi Gunnar Grapsi repertuaari kuulunud lugu "Raudmees". Kaari Sillamaa oratooriumis "Kristus", mis kanti 2020. aastal ette Tallinnas, Viljandis ja Tartus, mängis Madis Arro peaosa – Jeesust. Muusikalise suurvormi esitamiseks oli kokku pandud ainulaadne kooslus politsei- ja piirivalveorkestrist, kolmest segakoorist ja Eesti artistidest, laval oli kokku 120 inimest. Ema Maarja rollis oli Kaire Vilgats, Maarja-Magdaleenat laulis Nele-Liis Vaiksoo ja Martat Getter Jaani, oratooriumi dirigeeris Raul Talmar. 2024. aastal esineb ta koos Alika Milova, Koit Toome ja Ott Leplandiga kontserdikavas "Kummardus sulle, Queen", kus demonstreerib oma hääle nüansirikkust mitmes Freddie Mercury kuulsaks lauldud nõudlikus vokaalpartiis. Madis Arro on abielus, peres kasvab kolm last. Urmas Vahe. Grapsi mantlipärija Madis Arro laulab vanameistrist kõrgemaltki Õhtuleht.ee, 03.03.2012. Kiilist pärit laulja võitis Berliinis esikohakarika. Kiili Leht, nr. 1, 24.01.2007. Kerttu Kaldoja. Tallinnas toimub pühade ajal palju jõuluüritusi Eesti Päevaleht, 20.12.2007. Varia 25 [Helisalvestis : laulud aastatest 1993-2013 / Tallinna Poistekoor, dirigendid Lydia Rahula ja Tomi Rahula] CD-album, 2013. Meelis Kapstas. Kes ta on, kelle nägu nüüd tuttavalt kõlab? Madis Arro võiduööst, tööst, rahast ning edasistest plaanidest: muusika on pere järel teisel kohal. Kroonika/Delfi, 19.12.2019. Von Krahlis saab Slavka Kobrini ja teiste kitarrivirtuoosidega Augustibluusi meenutada! Kroonika/Delfi, 07.09.2012. Vaata, kuidas esinevad koos Madis Arro ja Vanemõde ERR Menu, 15.11.2016. Näosaate võitja Madis Arro: võidurahast pool annetan ära. Video YouTube'is. Madis Arro – kas Gunnar Grapsi reinkarnatsioon? Reporter.ee, 29.02.2012. Gunnar Grapsi auks toimub laupäeval mälestuskontsert ERR Menu, 28.11.2013. Öölaulupeol meenutati Alenderit, Vraiti ja Grapsi ERR Menu, 20.08.2013. 29 lauljat esitavad erilisel kontserdil kõik ühe laulu ERR Menu, 06.12.2017. Levimuusika näitus on valmis ja toob vaatajateni ligi sada põnevat museaali ERR Menu, 01.05.2018. Kuulsuste koda esitleb. Üks laul : 1 ERR Arhiiv. ETV esmaeeter: 05.04.2018. Ülo Külm. Tulukontsert "Üks Laul" - põhjalik läbilõiqe Eesti levimuusikast. Nelli Teataja, nr. 4, 26.01.2018. Oratoorium „Kristus“- Lihavõttepühade suursündmus! Kaari Sillamaa Kaunite Kunstide Kooli koduleht, 04.02.2020. Kaie Mölter. Oratoorium "Kristus" etendub Viljandis pühapäeval Sakala/Postimees, 01.09.2020. "Hommik Anuga" ERR Jupiter. ETV esmaeeter: 18.02.2024.